Valószínűleg Laura Codruta Kövesi vezetheti majd a jövőre felálló Európai Ügyészséget. A projektben résztvevő államok nagykövetei erről csütörtökön szavaztak Brüsszelben. Kiderült, a tagállamok többsége támogatja a volt román korrupcióellenes ügyészt, annak ellenére is, hogy hazája az EU-ban ellene kampányolt. Brüsszeli tudósítónk péntek reggel érte el telefonon Kövesit.

Zsíros Sándor, Euronews:

"Az Európai Ügyészségben résztvevő országok többsége támogatja Önt. Mit jelent Önnek ez a döntés?"

Laura Codruta Kövesi:

"A tegnapi szavazást úgy értelmezem, hogy ezzel az egész romániai igazságszolgáltatást elismerték. Ugyanakkor ez azoknak a románoknak a sikere is, akik az elmúlt években támogatták a korrupció elleni harcot, védték a jogállamiságot és az európai értékeket egy nehéz időszakban és személyesen is kockázatot vállaltak ezzel."

Zsíros Sándor, Euronews:

"Mit gondol arról, hogy a saját kormánya nem támogatta Önt? Csütörtökön az Ön jelöltsége ellen szavaztak."

Laura Codruta Kövesi:

"Nagyon nehéz erről beszélni jelenleg, mert hivatalosan információm sincs erről. Csak az újságokban olvastam ezeket a híreket. Nem tudom, hogy szavazott a román nagykövet, így nem is kommentálnám ezt. De nem is ez volt fontos nekem, hiszen ezrek és ezrek támogattak Romániában, vagyis azt elmondhatom, hogy Románia támogatott. Románia nem csak egy nagykövet szavazatát jelenti."

EZT OLVASTA? Laura Codruța Kövesi, a rettegett skalpvadász

Zsíros Sándor, Euronews:

"Ha jóváhagyják a jelölését, hogyan védi majd az európai adófizetők pénzét?"

Laura Codruta Kövesi:

"Kérem engedje meg, hogy erre akkor válaszoljak, ha megszületett a végső döntés. Csak annyit mondok, hogy nagy megtiszteltetés, hogy a tagállamokban lévő ügyésztársaimmal közösen megalakíthatjuk ezt az európai hatóságot, amely védeni fogja az európai polgárok érdekeit. A célokról és az intézmény működéséről csak a jóváhagyás után szeretnék beszélni. Addig nem lenne korrekt. Tegnap fontos döntés történt ugyan, de még nem végleges."

Sandor Zsiros, Euronews

"És mi lesz azokkal az országokkal, amelyek nem lépnek be az ügyészségbe? "

Laura Codruta Kovesi:

“Erre is csak a kinevezésem után szeretné válaszolni, majd ha főügyész leszek. Most még nem vagyok az."